text: Sønderjyske aner sølvmedaljerne - uden cheftræneren
  26 maj 2016 kl. 19.11
  Efter første halvleg er sølvmedaljerne sønderjyske. Assistenttræneren styrer løjerne.
  Stillingen efter første halvleg i Sønderjyskes sølvkamp i Haderslev er 1-0 til Sønderjyske over Randers FC. Samtidig var pausestillingen 0-0 i kampen mellem AaB og FC Midtjylland.
  Holder stillingen, så får Sønderjyske sølvmedaljer.
  Normalt er det cheftræner Jakob Michelsen der styrer sine tropper fra sidelinien. Men ikke torsdag, for der har han i stedet udsigt til guld.
  - Vores cheftræner er ikke på stadion i dag, for hans kone er ved at føde, fortæller medieansvarlig Per Jessen til TV SYD.
  Jakob Michelsens kone er gået næsten to uger over tid. Så det har været nogle dejlige, travle og turbulente uger for cheftræneren, der udover den lille ny guldklump nu også har udsigt til medaljer og europæisk fodbld.
  I cheftrænerens fravær er det assistenttræner Peter Enevoldsen der dirigerer tropperne.
  